4.1 Funcționarea instrumentului AMF

4.2 Evoluții viitoare: AMF în următorul cadru financiar multianual

5 Noi solicitări de asistență și propuneri viitoare ale Comisiei — situația bugetară

RAPORT AL COMISIEI CĂTRE PARLAMENTUL EUROPEAN ȘI CONSILIU

privind implementarea asistenței macrofinanciare acordate țărilor terțe în 2018

1Introducere

Asistența macrofinanciară sau AMF este un instrument financiar al UE destinat să răspundă unor nevoi excepționale de finanțare externă ale țărilor apropiate de UE din punct de vedere geografic, economic și politic. Obiectivul principal al acestui instrument constă în reinstaurarea stabilității macroeconomice și financiare în țările candidate și potențial candidate, precum și în țări din vecinătatea europeană, încurajând în același timp ajustarea macroeconomică și reformele structurale. Instrumentul poate lua fie forma unor credite, pentru care Comisia împrumută fondurile necesare de pe piețele de capital și le oferă ulterior cu titlu de împrumut țării beneficiare, fie forma unor granturi finanțate de la bugetul UE, în anumite circumstanțe.

AMF vine în completarea unui program de ajustare și reformă convenit cu Fondul Monetar Internațional (FMI) și este în același timp condiționată de existența unui astfel de program. AMF este, de asemenea, condiționată de respectarea drepturilor omului și de existența unor mecanisme democratice eficace în țara beneficiară. Asistența macrofinanciară se acordă în tranșe, condiționate în mod strict de implementarea cu succes a unor măsuri solide de reformă care vizează plasarea economiei țării beneficiare pe o traiectorie sustenabilă pe termen lung. În acest mod, AMF vine în completarea asistenței de cooperare obișnuite a UE și contribuie la obiectivul mai amplu de menținere a stabilității și de promovare a prosperității în afara UE. Într-un context de instabilitate macroeconomică și politică persistentă în vecinătatea UE, AMF a fost recunoscută pe scară largă ca un instrument eficace de reacție la situațiile de criză, ea permițând UE să intervină într-o manieră vizibilă și flexibilă și cu un efect considerabil pe plan politic.

Pentru a răspunde instabilității geopolitice și economice persistente din regiune, volumul maxim pentru împrumuturile AMF a fost majorat de la 0,5 miliarde EUR la 2 miliarde EUR pe an pentru restul

cadrului financiar multianual 2014-2020. Comisia a propus ca, pentru cadrul financiar multianual 2021-2027, să se mențină volumul pentru împrumuturi de 2 miliarde EUR pe an.

Prezentul raport anual este pregătit în conformitate cu obligațiile Comisiei în materie de informare, prevăzute în diversele decizii ale Consiliului și în diferitele decizii comune ale Parlamentului European și ale Consiliului privind operațiunile de asistență macrofinanciară. Raportul este însoțit de un document de lucru al serviciilor Comisiei care oferă o analiză mai detaliată a contextului macroeconomic și a implementării operațiunilor individuale de asistență macrofinanciară.

2Operațiuni de asistență macrofinanciară în 2018

2.1Prezentare generală

În 2018, au fost adoptate decizii de acordare de asistență macrofinanciară suplimentară Georgiei și Ucrainei, iar Comisia a plătit primele tranșe pentru ambele programe până la sfârșitul anului. De asemenea, s-au înregistrat progrese în punerea în aplicare a programelor AMF în curs de desfășurare în Iordania și Tunisia (aprobate în 2016) și în Moldova (aprobate în 2017). Cu toate acestea, plățile efectuate în cadrul acestor programe de asistență macrofinanciară au fost întârziate, din motive independente de voința UE.

La sfârșitul anului 2018, situația implementării programelor AMF a fost următoarea:

-AMF II Tunisia: La 6 iulie 2016, UE a aprobat acordarea unei asistențe macrofinanciare suplimentare Tunisiei (AMF II), în valoare de până la 500 de milioane EUR, sub formă de împrumuturi, care urma să fie plătită în trei tranșe. Memorandumul de înțelegere (MoU) și acordul privind un plan de împrumut (LFA) au intrat în vigoare în august 2017. Prima tranșă de 200 de milioane EUR a programului AMF II a fost plătită la 25 octombrie 2017, a doua tranșă de 150 de milioane EUR a fost plătită la 24 iunie 2019, iar ultima tranșă se preconizează că va fi pusă la dispoziție până la sfârșitul anului 2019, sub rezerva îndeplinirii condițiilor de politică rămase și a derulării în continuare a programului FMI.

-AMF II Iordania: La 14 decembrie 2016, colegiuitorii au adoptat o decizie de acordare a unei noi asistențe macrofinanciare pentru Iordania (AMF II) în valoare de până la 200 de milioane EUR, în întregime sub formă de împrumuturi, ca o continuare a operațiunii de 180 de milioane EUR finalizată în 2015. Memorandumul de înțelegere încheiat între UE și Iordania a fost semnat la 19 septembrie 2017. Asistența a fost plătită în două tranșe de 100 de milioane EUR, în octombrie 2017 și, respectiv, iunie 2019.

-AMF Moldova: La 13 septembrie 2017, colegiuitorii au adoptat o decizie de acordare a unei asistențe macrofinanciare Republicii Moldova în valoare de până la 100 de milioane EUR, din care până la 40 de milioane EUR vor fi acordate sub formă de granturi și până la 60 de milioane EUR sub formă de împrumuturi. Memorandumul de înțelegere, acordul privind planul de împrumut și acordul de grant între UE și Moldova au intrat în vigoare în ianuarie 2018. Asistența va fi plătită în trei tranșe. În 2018, plata primei tranșe de 30 de milioane EUR a fost suspendată, deoarece condițiile prealabile de ordin politic nu au fost îndeplinite. Acest lucru s-a petrecut ca urmare a unei serii de evoluții îngrijorătoare, inclusiv a invalidării rezultatelor alegerilor pentru funcția de primar la Chișinău, fapt care a evidențiat un regres grav în ceea ce privește democrația în Moldova. În prezent, se preconizează că plățile vor fi efectuate pe parcursul anilor 2019 și 2020, sub rezerva îndeplinirii condițiilor de politică prealabile și a condițiilor de politică rămase și a derulării în continuare a programului FMI.

-AMF III Georgia: La 18 aprilie 2018, colegiuitorii au adoptat o decizie de acordare a unei asistențe macrofinanciare suplimentare Georgiei (AMF III) în valoare de până la 45 de milioane EUR, din care 35 de milioane EUR vor fi acordate sub formă de împrumuturi și 10 milioane EUR sub formă de granturi. AMF a intrat în vigoare în noiembrie 2018 ca urmare a ratificării documentelor juridice de către parlamentul georgian. Prima tranșă de 20 de milioane EUR a fost plătită în decembrie 2018, iar plata celei de a doua tranșe de 25 de milioane EUR (20 de milioane EUR sub formă de împrumuturi și 5 milioane EUR sub formă de granturi) este planificată pentru jumătatea anului 2019, sub rezerva îndeplinirii condițiilor de politică rămase și a derulării în continuare a programului FMI.